Liñs Eurazia
Al liñs boutin, pe Liñs Eurazia, (Lynx lynx) zo ur c'hazh krenn e vent eus koadegoù Europa ha Siberia ma'z eo unan eus ar preizherien pennañ.

Perzhioù 

Hanter vrasoc'h eo eget liñs Kanada. E vlevenn zo melen sklaer gant marelloù ha roudennoù du. Ur gelc'hienn a vlev hir en deus tro-dro d'e c'houzoug ha dindan e c'hroñj.

Betek 38 kg e c'hell pouezañ ar pared brasañ, met ar pouez keidat zo 20 kg evit ar pared ha 17 kg evit ar parezed. Etre 80 cm ha 130 cm e vuzul gant ul lost 11-24 cm.

Annez hag emzalc'h 

Er c'hoadegoù stank emañ al liñsed dreist holl met gallout a reont bevañ en endroioù arall. Hemolc'h a ra gedon, krignerien bihan, lern ha, gwechoù 'zo, yourc'hed.

Boutin e oa gwechall en Europa a-bezh met aet eo da get e broioù kornôg ha kreiz ar c'hevandir. Variant eo e statud hervez ar broioù.

 Frañs : dineret war-dro 1900, adlakaet er Vojoù hag er Pireneoù
 Belgia : deuet eus Frañs e 2005
 Alamagn : dineret e voe e 1850 met adlakaet e koadeg Bavaria e 1990. E gavout a reer en Eifel ivez, deuet eus Frañs moarvat.
 Suis : aet da get e 1915 hag adlakaet e 1971. Aleze e adboblekaas Aostria ma oa aet da get ivez.
 Polonia : bez ez eus war-dro 1000 penn er menezioù Tatra hag e Koadeg Białowieża
 Karpatoù: war-dro 2500 liñs a vev eno
 Balkanoù : aet da get eo e 1908, war a seblant, met adlakaet e voe e Slovenia e 1973. Un nebeud pennoù a c'heller kavout en Albania ha Gres ivez.
 Skandinavia : hogozik aet da get e oa al liñs met kreskiñ adarre he deus graet e boblañs abaoe ma'z eo gwarezet. N'eus ket pell 'zo eo bet aotreet an hemolc'h adarre.
 Estonia : bez ez eus war-dro 1000 liñs er vro.
 Rusia : muioc'h eget 90% eus ar boblañs vedel a vev e koadegoù Siberia
 Kreiz Azia : kavout a reer liñsoù ivez e Gansu, Qinghai, Sichuan ha Shaanxi, hag ivez e Mongolia, Kazakstan, Ouzbekistan, Turkmenistan, Kirgizstan ha Tadjikistan.

Isspesadoù 
 Lynx lynx lynx
 Lynx lynx dinniki
 Lynx lynx isabellinus
 Lynx lynx koslowi
 Lynx lynx sardiniae
 Lynx lynx stroganovi
 Lynx lynx wrangelli

Liammoù diavaez 
Liñs Europa

Felidae
Loened Eurazia